b'\n_START_ARTICLE_\nArmadna skupina B (Wehrmacht)\n_START_SECTION_\nZgodovina\n_START_PARAGRAPH_\nArmadna skupina je bila ustanovljena 12. oktobra 1939 s preimenovanjem Armadne skupine Sever, ki je bila preme\xc5\xa1\xc4\x8dena iz Poljske na zahod. Sodelovala je v francoski kampanji leta 1940 kot najbolj severna skupina; prodrla je skozi Nizozemsko in Belgijo. V drugem delu kampanje je postala zahodna skupina, ki je napredovala proti Rokavskem prelivu. 16. avgusta 1940 je bila preme\xc5\xa1\xc4\x8dena v Vzhodno Prusijo, kjer je bila 1. aprila 1941, pred pri\xc4\x8detkom operacije Barbarossa, preimenovana v Armadno skupino Sredina, s \xc4\x8dimer je prenehala obstajati._NEWLINE_Armadna skupina je bila ponovno ustanovljena 9. julija 1942 s preimenovanjem Armadne skupine Jug, ki se je takrat nahajala na jugu vzhodne fronte. Sodelovala je kot severna armadna skupina v sklopu operacije Modro; za cilj je imela Stalingrad in Volgo. 21. novembra 1942 je bila armadna skupina razbita na dva dela, ko sta bili 6. (nem\xc5\xa1ka) in 4. (romunska) armada obkoljeni v Stalingradu. Zaradi tega in poznej\xc5\xa1e operacije Uran je bila armadna skupina razpu\xc5\xa1\xc4\x8dena in njene dodeljene enote preme\xc5\xa1\xc4\x8dene pod Armadno skupino Sredina in Jug._NEWLINE_Ponovno je bila ustanovljena 19. julija 1943 v M\xc3\xbcnchnu. Prestavljena je bila v severno Italijo, kjer se je pripravljala na morebitno zavezni\xc5\xa1ko invazijo. Ker je ni bilo, je bila prestavljena v severno Francijo. Sodelovala je v bojih proti zavezni\xc5\xa1ki invaziji na Normandijo in v poznej\xc5\xa1ih operacijah na zahodni fronti. Kapitulirala je 17. aprila 1945 v obro\xc4\x8du okoli Porurja.'